Numele său a fost vehiculat intens în ultima săptămână în ceea ce privește o potențială nominalizare la funcția de premier, dar Sorin Grindeanu n-a prea vrut să dea declarații pe această temă. Președintele CJ Timiș vrea acum să pună capăt oricăror speculații legate de plecarea sa.



Nici prim-ministru, nici ministru. Președintele CJ Timiș, Sorin Grindeanu, anunță că nu pleacă din administrația județeană, indiferent de propunerile care i se vor face de la București. „Habar nu am cum am intrat în chestiunea cu premierul. Cum am intrat așa am și ieșit. Eu am o declarația când am devenit președinte al CJ Timiș, am repetat-o și insist. Nu voi pleca într-un post de ministru. Am văzut ca sunt iarăși plimbat prin diverse posturi de ministru, dar nu voi pleca”, a declarat, joi, 22 decembrie, Grindeanu. La o săptămână de la alegerile locale din iunie, social-democratul spunea că va rămâne patru ani în administrația județeană. „Sunt om serios, am cerut votul timișenilor pentru patru ani, nu pentru jumătate de an. Cum credeți că ar fi să merg la iarnă și să le spun «Vă mulțumesc că m-ați votat și mi-ați acordat încrederea voastră, dar știți, nu prea-mi place și mă duc la București»? Dacă voi fi ales ca președinte al CJ, voi sta patru ani. Vreau să duc la bun sfârșit acest mandat, nu să spun că voi reprezenta mai bine Timișul ca parlamentar sau, poate, ca membru în viitorul guvern”, afirma acesta.